Augusztus 2.

Szent István főszerpap és első vértanú ereklyéi átvitelének emléke

Előesti alkonyati zsolozsmán

4. hang. Minta: Mint a vértanúk...

Midőn a Szentlélek kegyelme \* megvilágosította elmédet, \* angyali formában jelentél meg, István, \* mert a testedre áradt benső ragyogásod \* megmutatta lelked világosságát a téged szemlélőknek, \* ezért, ó első vértanú \* és a többiek büszkesége, \* megláttad a mennyország világosságát, \* mert csodásan megnyílt előtted az ég.

Lépcső lett és létrafokokká váltak \* mennybemeneteledhez a rád dobált kövek, István, \* melyeken fölemelkedvén \* láttad az Atya jobbján állni az Urat, \* aki nevedhez illő koszorút nyújtott néked \* életadó jobbjával. \* Az ő közelébe jutottál, \* mint legelső jógyőzelmű vértanú.

Jelekkel és csodákkal tündökölvén, \* és kitűnő tanításoddal, \* a törvényszegők gyülekezetét megsemmisítetted, \* azok pedig megköveztek és megöltek, \* és te a gonosztevőkért és bűneik bocsánatáért imádkoztál, \* az Üdvözítő szavait követvén, \* kinek kezeibe ajánlottad lelkedet, \* ó Szent István!

2. hang

Első voltál a szerpapok között, \* első lettél a vértanúk között is, Szent István. \* Útmutatója voltál a szenteknek, \* és sok vértanút vezettél az Úrhoz. \* Azért megnyílt előtted az ég, \* és megjelent neked Isten. \* Őt imádd a mi lelkünk üdvösségéért!

Krisztus nemes szolgáját, az első vértanút, \* István főszerpapot méltóképpen tiszteljük! \* Mert ő a gonoszok közt megállván, \* a Fiút az Atya jobbján látta.

Szentségbe öltözködtél, István, \* első vértanú, főszerpap és az angyalok társa. \* Légy közbenjárónk és esedezzél érettünk, \* a bűn nélküli Üdvözítő Úrhoz!

Dicsőség… 6. hang

Elsőnek bizonyultál \* a vértanúk és szerpapok között, \* boldogságos István, \* ki a vértanúk ékessége, \* a hívők erőssége, \* az igazak dicsősége vagy. \* Kérünk téged, kik a te tisztes emlékedet ünnepeljük, \* mint aki a mindenség Királyának trónja előtt állsz: \* esedezzél érettünk, \* hogy bűneink bocsánatára \* és a mennyország elnyerésére \* méltókká lehessünk!

Most és... a megf. hangú nagy dogmatikon

Előverses sztihirák

Dicsőség… 6. hang

Örvendj az Úrban, koszorút hordozó István, \* az Uralkodó követője, \* mert Krisztusnak, a mi királyunknak \* első vértanújává lettél \* és a törvényszegő zsidók eltévelyedését megfeddted. \* Esedezzél érettünk az Úrhoz!

**Most és... a megf. hangú kis dogmatikon**

A reggeli zsolozsmán

**Leül. vt. (I.-II., D. III., M. ennek isz.-je): Énekeskönyv 638-639.**

III. óda után

5. hang. Minta: Az Atyával...

A Szentlélek fényében tündökölve \* és a valódi bölcsességet magasból sugározva \* a zsidók sötét ködét eloszlattad \* és a küzdőtéren az ellenséget bajvívásban leterítetted, \* megkoszorúzott vértanúvá lettél. \* Esedezzél érettünk az Úrhoz, \* hogy könyörüljön a mi lelkünkön!

Dicsőség… most és... Istenszülő-ének

Hozzád menekülők legyőzhetetlen és buzgó védelme, \* szilárd és szégyenben nem hagyó reménysége, \* révpartja és védőbástyája, tisztaságos Örökkészűz, \* az angyalokkal esedezzél Fiadhoz és Istenedhez, \* hogy ajándékozzon a világnak békességet, \* üdvösséget és nagy irgalmat!

 VI. óda után

Ikosz

Látom a Paradicsomkert virágait, \* melyek kellemes jó illattal töltik be az egész földkerekséget, \* és csodálatos látványuk ámulatba ejt: \* legjobban a fagyos télben virágzanak, \* s ezért is csodálatosak ezek a virágok. \* Ilyen Krisztusnak a vértanúja is, \* aki elsőnek virágzott, \* s a szabályszerűen küzdők és a kínvallatások fagyában virágzók számára ajtóvá lett. \* Biztos utat mutatott mindazoknak, \* akik küzdeni akartak \* a jó küzdelemvezető, \* ki szenvedéseivel ragyogott, \* a vértanúk megkoszorúzott bajnoka.

Fényének

A kegyelemmel telt István, aki a vértanúk útját először járta végig, s akit elsőként választottak ki szerpapnak, íme, a császárvárosba költözik, s csodák kegyelmi ajándékát fakasztja.

***Dicsőség… most és…***

Azt, akit a magasságbeli seregek félelemmel állnak körül s az ő kimondhatatlan lényéből kiáradó világosságra nem tekinthetnek fel, Krisztust, mikor testet öltött a te drága véredből, te méhedben körülhatároltad, Szent Szűz!

Dicséreti sztihirák

4. hang. Minta: Jelül rendelted...

Földön élő angyal volt az első vértanú, \* a mennybe törekedett, s a magasságba ragadták őt, \* s mielőtt elköltözött, meglátta az isteni dicsőséget, \* beavatást nyert a megközelíthetetlen és felfoghatatlan Szentháromság titkába. \* Azért hirdeti a te megfoghatatlan erődet, \* mindenható Jézus, lelkünk Üdvözítője! *(Kétszer)*

Szépségesnek tűntél fel elköltözésedkor, \* minden dicséretre méltó István, első vértanú, \* isteni karizmák és gyógyítások fénysugaraival ékeskedtél. \* Csodáiddal ragyogóvá is teszel minden hívőt, \* kik híven magasztalják az Emberszeretőt és mondják: \* Mindenható Jézus, lelkünk Üdvözítője!

A jámborság gyorsíróinak \* tiszteletreméltó tollává lett nyelved, \* mellyel tanításod révén megvilágosítottál mindenkit \* s átvezettél a tudatlanságból az istenfélelemre, \* azért ünnepedet évenként megtartjuk, \* s küzdelmeidet örömmel magasztaljuk, \* István első vértanú!

Dicsőség… 4. hang

Istvánt, a vértanúk szép zsengéjét, \* ki kegyelemmel és erővel telt el, \* s aki csodákat és nagy jeleket művelt a nép között, \* a gonoszok megkövezték. \* De ő ragyogott, mint egy angyal, \* és a te dicsőségedet látja, \* ki érettünk megtestesültél, \* a Fönségesnek jobbján. \* S a kegyelem Lelke az égbe ragadja, \* az angyalok karában tartózkodik, \* és könyörög a mi lelkünk üdvösségéért.

Most és… Istenszülő-ének

Minden veszélytől őrizd meg szolgáidat, \* áldott Istenszülő, \* hogy mint lelkünk reményét \* dicsőítsünk téged.

A Szent Liturgián

Tropár, 4. hang. Minta: Hamar előzz meg...

Királyi koronát szereztél fejedre küzdelmeddel, \* melyet Krisztus Istenünkért vívtál, \* vértanúk első bajnoka, \* mert a zsidók őrültségét megcáfoltad, \* s az Üdvözítőt az Atya jobbján szemlélted. \* Őhozzá esedezz mindig a mi lelkünkért!

Konták, 6. hang

Első magként vetett a földbe a mennyei Földműves, ó nagyhírnevű. \* Elsőként ontottad véredet a földre Krisztusért, boldogságos. \* Elsőnek nyerted el tőle a győzelem koszorúját is a mennyekben, \* bajnokok zsengéje, a vértanúk megkoszorúzott bajnoka.

Prokimen, 8. hang

Az egész földre elhatott az ő szózatuk, és a földkerekség határaira igéjük.

Vers: Az egek beszélik Isten dicsőségét, és az ő keze művét hirdeti az égbolt.

Alleluja, 8. hang

Vers: Magasztalják az egek csodatetteidet, Uram, és igazvoltodat a szentek gyülekezetében.

Vers: Isten dicsőséges a szentek tanácsában.